
[image: image1.png]



ΓΕΝΙΚΟ ΠΡΟΞΕΝΕΙΟ ΤΗΣ ΕΛΛΑΔΟΣ

ΣΤΟ ΣΙΚΑΓΟ
ΓΡΑΦΕΙΟ ΟΙΚΟΝΟΜΙΚΩΝ ΚΑΙ ΕΜΠΟΡΙΚΩΝ ΥΠΟΘΕΣΕΩΝ


Σικάγο,  9 Μαρτίου 2010

ΑΠ.Φ. 2701/20/ΑΣ 41

ΑΔΙΑΒΑΘΜΗΤΟ

ΠΡΟΣ:
- Β4 Δ/νση


ΚΟΙΝ:
-  Διπλ. Γρ. ΥΦΥΠΕΞ κ. Σπ. Κουβέλη
· Γρ. Γεν. Γραμματέα ΔΟΣ & ΑΣ 
· Γρ. κ. Β΄ Γενικού Διευθυντού

· Α7 Δ/νση
· Β1 Δ/νση,Β8
· Πρεσβεία Ουάσιγκτον 
· Γρ. ΟΕΥ Ουάσιγκτων, Νέας Υόρκης, Αγίου Φραγκίσκου 
· ΠΣΕ (pse@otenet.gr)
· ΣΕΒ (info@sev.org.gr)
· ΣΕΒΕ (info@seve.gr)
· ΣΕΚ (info@crete-exporters.com)
· Κεντρική Ένωση Επιμελητηρίων
hellas@uhcci.gr

Ε.Δ. :       - Γρ. κ. Γεν. Προξένου

ΘΕΜΑ : Ασφάλεια λειτουργίας της αλυσίδας τροφοδοσίας στις ΗΠΑ και εφαρμογές  

              τεχνολογίας   σήμανσης ραδιοσυχνοτήτων(RFID).

Λόγω της οικονομικής κρίσης αλλά και της έξαρσης κλοπών, ακόμα και πειρατείας φορτίων εμπορευμάτων στις ΗΠΑ κατά τη διάρκεια του 2009, η αμερικανική επιχειρηματική κοινότητα είναι έντονα προβληματισμένη και αναζητά τρόπους και λύσεις, που θα αποκαταστήσουν την ακεραιότητα και την ασφάλεια της λειτουργίας της αλυσίδας τροφοδοσίας των αγορών.  
Σχετικά πρόσφατη έρευνα του FreightWatch αναφέρει ότι το 2009 οι κλοπές φορτίων αυξήθηκαν κατά 12% σε σχέση με το 2008 αλλά σε απόλυτες τιμές το ύψος τους ήταν 500 εκατ. δολ. ΗΠΑ περίπου και αυτό αντιπροσωπεύει αύξηση 67% σε σχέση με το προηγούμενο έτος. Η ίδια έρευνα αναφέρει ότι τα φορτία εκλάπησαν από χώρους με υποτιθέμενη ασφάλεια, αλλά με ρήγματα στην υποδομή τους και εσωτερική συνεργασία των υπαλλήλων των επιχειρήσεων που οδήγησαν σε αυτή την έξαρση.
Προς τούτο, το ενδιαφέρον για επίλυση του προβλήματος, εστράφη στις εφαρμογές της τεχνολογίας σήμανσης ραδιοσυχνοτήτων (Radio Frequency Identification Systems /RFIS). Η τεχνολογία  ραδιοσυχνοτήτων είναι γνωστή από τις εφαρμογές της στα νέου τύπου διαβατήρια (e-passports), στην ηλεκτρονική πληρωμή των διοδίων(e-pass), στην ιατρική, στις ταχυμεταφορές, στην αεροδιαστημική βιομηχανία, την άμυνα, στον τομέα της υγείας, στη βιομηχανία, στη συσκευασία κ.α. Με την εφαρμογή της μεθόδου αυτής στην αλυσίδα τροφοδοσίας η επιχείρηση μπορεί να εντοπίσει την πορεία του κάθε προϊόντος, παλέτας ή ρυμουλκούμενου οχήματος ξεχωριστά και σε πραγματικό χρόνο κατά τη διάρκεια της διαδρομής από τις αποθήκες του παραγωγού έως ότου καταλήξει στον καταναλωτή. Ο κολοσσός της λιανικής στις ΗΠΑ, η αλυσίδα Wall Mart έχει υιοθετήσει παρόμοια συστήματα ήδη από το 2005, παρότι στο Texas, όπου πρωτοεφαρμόστηκαν οι νέες πρακτικές από την εταιρεία, δεν υπήρχε ξεκάθαρο πλαίσιο προστασίας των ατομικών δικαιωμάτων.
Τόσο οι πολίτες, όσο και εκπρόσωποι της νομοθετικής εξουσίας, σε πολιτειακό και ομοσπονδιακό επίπεδο, αναζητούν τρόπους, ώστε να μην καταλήξει η παρέμβαση των εταιρειών υπέρ των συμφερόντων τους σε καταστρατήγηση συνταγματικών επιταγών προστασίας της εργασίας και της ιδιωτικής ζωής, 

Ήδη οι Πολιτείες Wisconsin, California, North Dakota έχουν νομοθετήσει την απαγόρευση χρήσης συσκευών RFIS που θα μπορούσαν να ενσωματωθούν σε εργαζόμενους, καταναλωτές ή άλλα άτομα σε μια επιχείρηση. Στην Πολιτειακή Βουλή του New Hampshire, με πρωτοβουλία κυρίως του γερουσιαστή Robert Clegg προωθήθηκε και υιοθετήθηκε νομοθετικό κείμενο, το οποίο απετέλεσε πρότυπο για προβληματισμό και από άλλα νομοθετικά σώματα, καθώς κατά τη διάρκεια της διαβούλευσης που προηγήθηκε η Αρχή Προστασίας από Ηλεκτρονικές Συσκευές Παρακολούθησης παρενέβη και έδωσε συγκεκριμένες κατευθύνσεις για την διαχείριση των ατομικών δικαιωμάτων. 
Παρόλα αυτά  οι επιχειρήσεις φαίνεται να προσανατολίζονται υπέρ της σταδιακής εφαρμογής της νέας τεχνολογίας, καθώς πέραν της εξασφάλισης ακεραιότητας των αποθεμάτων τους, παρέχεται επίσης η δυνατότητα υψηλού επιπέδου διαχείρισής τους. 
Αξίζει να υπογραμμιστεί ότι οι υπεραγορές λιανικής πώλησης, καθώς και οι προμηθευτές λιανικής και τροφοδοσίας εστίασης ήδη είτε πειραματίζονται με την εν λόγω τεχνολογία είτε προαπαιτούν από τους προμηθευτές τους τα προϊόντα τους να έχουν σήμανση RFID. Οι συνέπειες για την οργάνωση της αγοράς λιανικής μετά από την σταδιακή υιοθέτηση αυτών των προτύπων είναι σαφές ότι θα επιφέρει επανάσταση στον τρόπο εισαγωγής προϊόντων και στη διάθεσή τους σε όλα τα σημεία πώλησης, γεγονός που θα αναμορφώσει εντελώς το τοπίο της αγοράς στις ΗΠΑ. 
Η έγκαιρη μέριμνα για την υιοθέτηση των μεθόδων αυτών, θα κρίνει και την δυνατότητα εξασφάλισης απρόσκοπτης παρουσίας των προϊόντων στην αγορά των ΗΠΑ, ενώ θα αποτρέψει τυχόν αποκλεισμούς ένεκα δημιουργίας ενός άτυπου πλαισίου με χαρακτηριστικά προστατευτισμού.

